**Saistošo noteikumu projekta “Valsts mērķdotācijas sadales kārtība**

**Interešu izglītības programmu finansēšanai Liepājas valstspilsētas pašvaldībā” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saistošo noteikumu “Valsts mērķdotācijas sadales kārtība interešu izglītības programmu finansēšanai Liepājas valstspilsētas pašvaldībā ” (turpmāk – saistošie noteikumi) mērķis ir noteikt vienotu kārtību, kādā Liepājas valstspilsētas pašvaldībā (turpmāk – pašvaldība) tiek sadalīta valsts budžeta mērķdotācija interešu izglītības programmu finansēšanai pašvaldības dibinātām interešu izglītības iestādēm un privātajiem īstenotājiem.  Pašreiz valsts budžeta mērķdotācijas sadales kārtību noteic Liepājas pilsētas domes 2018. gada 15. februāra nolikums Nr. 7 “Valsts budžeta mērķdotācijas sadales kārtība interešu izglītībā”. Izvērtējot esošo kārtību, secināts, ka pastāvošais tiesiskais regulējums ir nepilnīgs un nenodrošina efektīvu mērķdotācijas sadali.  Jaunais regulējums noteic mērķdotācijas sadales apmēru dažādām interešu izglītības programmu jomām, grupā uzņemamo minimālo izglītojamo skaitu, mērķdotācijas sadales kārtību pašvaldības dibinātai interešu izglītības iestādei, mērķdotācijas pieprasīšanas un piešķiršanas kārtību privātajam īstenotājam. Tiek noteikts, ka privātajiem īstenotājiem būs jānovirza līdz 10 procentiem no attiecīgajā gadā pašvaldībai piešķirtās mērķdotācijas summas, pārējo finansējumu novirzot sadalei pašvaldības dibinātām interešu izglītības iestādēm. Mērķdotāciju privātajiem īstenotājiem piešķirs, izvērtējot pieteikumu atbilstību administratīviem un kvalitatīviem vērtēšanas kritērijiem (saistošo noteikumu pielikumā). Privātajam īstenotajam tiek noteikts pienākums samazināt vecāku līdzmaksājumu vienam dalībniekam mēnesī atbilstoši piešķirtajai mērķdotācijai.  Piešķirtā mērķdotācija izlietojama pedagogu darba samaksai un valsts sociālās apdrošināšanas obligātajām iemaksām.  Pašvaldību likuma 44. panta otrā daļa noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību. Saskaņā ar Pašvaldību likuma 4. panta pirmās daļas 4. punktu gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību, ir pašvaldības autonomā funkcija. No Ministru kabineta 2001. gada 28. augusta noteikumu Nr. 382 "Interešu izglītības programmu finansēšanas kārtība" 10.1. apakšpunkta izriet, ka pašvaldībā ir jāizstrādā un jāapstiprina  mērķdotācijas sadales kārtība. |
| 1. Fiskālā ietekme uz pašvaldības budžetu | Saistošajiem noteikumiem nav fiskāla ietekme uz pašvaldības budžetu, jo mērķdotāciju piešķir no valsts budžeta līdzekļiem. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – tiks veicināta vienlīdzīga iespēja bērniem un jauniešiem apmeklēt interešu izglītības nodarbības, kā arī daļēji samazināsies vecāku līdzmaksājums, apmeklējot privāto interešu izglītības programmu nodarbības.  Ietekme uz iedzīvotāju veselību - apmeklējot sporta interešu izglītības programmas, tiks veicināts dalībnieku veselīgs dzīvesveids.  Ietekme uz uzņēmējdarbības vidi pašvaldības teritorijā -noteikumu tiesiskais regulējums sniegs atbalstu privātajiem interešu izglītības programmu īstenotājiem - fiziskām personām, kas ir reģistrējušās kā saimnieciskās darbības veicēji vai juridiskām personām, kuras pašvaldībā īsteno licencētas interešu izglītības programmas.  Ietekme uz konkurenci – provizoriski palielināsies konkurence interešu izglītības programmu piedāvājumu dažādošanai.  Saistošajiem noteikumiem nav ietekme uz vidi. |
| 1. Ietekme uz administratīvajām procedūrām un to izmaksām | Saistošajiem noteikumiem nebūs ietekme uz kopējo administratīvo slogu, jo netiek veidotas jaunas institūcijas. Saistošo noteikumu izpildi nodrošinās Liepājas Izglītības pārvalde un Liepājas Bērnu un jauniešu centrs, kā arī pašvaldības domes izveidotā Komisija valsts budžeta mērķdotācijas interešu izglītībai un profesionālās ievirzes izglītībai sadalei.  Privātajiem īstenotājiem tiek atvieglota administratīvā procedūra, paredzot iespēju iesniegt pieteikumu mērķdotācijas saņemšanai, izmantojot tiešsaistes formu Liepājas e-pakalpojumu sistēmā.  Nav paredzamas papildu administratīvo procedūru izmaksas. |
| 1. Ietekme uz pašvaldības funkcijām un cilvēkresursiem | Saistošie noteikumi skar pašvaldības funkciju izglītības jomā. Ar saistošo noteikumu apstiprināšanu saturiski netiek veidota jauna pašvaldības autonomā funkcija, bet tiek precizēts esošās saturs.  Saistošo noteikumu izpildes administrēšanu nodrošinās Liepājas Izglītības pārvalde. Jaunas darba vietas netiks veidotas. |
| 1. Informācija par izpildes nodrošināšanu | Saistošo noteikumu izpildi nodrošinās Liepājas Izglītības pārvalde un Bērnu un jauniešu centrs esošo funkciju un uzdevumu ietvaros, kā arī Komisija valsts budžeta mērķdotācijas interešu izglītībai un profesionālās ievirzes izglītībai sadalei. Nav paredzēta jaunu institūciju izveide vai esošo institūciju reorganizācija. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai – noteikt vienotu kārtību valsts budžeta mērķdotācijas sadalei interešu izglītības programmu finansēšanai pašvaldības dibinātām interešu izglītības iestādēm un privātajiem īstenotājiem, un paredz tikai to, kas ir nepieciešams norādītā mērķa sasniegšanai. |
| 1. Izstrādes gaitā veiktās konsultācijas ar privātpersonām un institūcijām | Saistošo noteikumu projekta izstrādē ir piedalījusies un to apstiprinājusi Komisija valsts budžeta mērķdotācijas interešu izglītībai un profesionālās ievirzes izglītībai sadalei 2025. gada 17. jūnija sēdē.  Sabiedrības viedokļa noskaidrošana tiks veikta atbilstoši Pašvaldību likuma 46. panta trešajā daļā noteiktajam – informācija ievietota pašvaldības tīmekļvietnē www.liepaja.lv un sniegtas iespējas ikvienam interesentam iesniegt savus priekšlikumus un komentārus. |

Domes priekšsēdētājs Gunārs Ansiņš